Restaurateurs waarsku oor ‘deur-tot-deur-aflewering’ van Covid-19(Foto: pixabay) Die Tshwane-toerismevereniging (TTA) sê hy sou eerder probleme in die bedryf met die regering wil bespreek, maar indien nodig sal hy regstappe doen om te verseker die restaurantbedryf in die stad oorleef die afsonderingstydperk. Die vereniging wat sowat 400 ondernemings in die hoofstad verteenwoordig, sê die bedryf is nie geraadpleeg oor wat die bepalings in die afsonderingstydperk behels nie. Regering ‘roekeloos vasbeslote’ “Dit lyk of die regering roekeloos vasbeslote is om Covid-19 deur-tot-deur met behulp van tussengangers af te lewer,” het die vereniging Woensdag in ŉ verklaring gesê oor die regering se besluit om in vlak 4 van afsondering tuisaflewering van kos toe te laat. “Dit is een van verskeie onbedoelde gevolge wat die regering nie behoorlik deurdink het toe hy wegneemetes by eetplekke verbied het en afleweringsdienste toegelaat het om dié gaping te vul nie.” Die restaurateurs vra watter wetenskaplike beginsels of logiese denke gebruik is om tot dié besluit te kom. “Daar is geen beperking op inkopies in ŉ supermark nie. Wat sou dan die verskil wees tussen supermark-inkopies en die afhaal van warm, voorbereide etes by ŉ restaurant.” Hulle sê daar kan aangevoer word tuisaflewering kan lei tot ŉ groter moontlikheid dat die virus kan versprei wanneer die afleweraar kos deur-tot-deur by verskillende mense aflaai, as wat hulle dit andersins by ŉ restaurant gaan afhaal wat behoorlik ontsmet is. Voorbereide kos mag in dié stadium oor die toonbank van supermarkte verkoop word, solank dit nie warm is nie. “Restaurateurs word nou gedwing om etes teen onnodige, bykomende koste af te lewer. Afleweringsdienste vra tussen 10% en 25% van die koste van die ete wat afgelaai word, afhangende van die waarde van die bestelling en onderhewig aan ŉ minimum koste. Die restaurant dra dié koste. “Een van die maatreëls wat voorgestel is om kelners te help, is om hulle toe te laat om met hul eie voertuie etes teen geen afleweringskoste nie, maar wel ŉ fooitjie, af te lewer. Dit is nie volhoubaar nie. Versekeringsmaatskappye het dit duidelik gemaak dat die premies verskil wanneer ŉ voertuig vir persoonlike doeleindes of vir sake gebruik word. Dit maak dit te duur vir die kelners. “Eenvoudig gestel, talle restaurante is bloot nie gereed om aflewerings te doen nie, selfs al probeer hulle en ongeag hoe innoverend hulle probeer wees,” sê die vereniging. Koste nie minder (Foto: pixabay) Die TTA sê restauranteienaars betaal steeds hul volle munisipale rekeninge en ander verpligte gelde, terwyl hulle nie toegelaat word om kostedoeltreffend sake te doen nie. Verhuurders bied ook weinig verligting met die betaal van huurgeld en sommige voer aan omdat restaurante nou toegelaat word om sake te doen, al is dit op ŉ beperkte skaal, is daar geen rede om huurgeld te verlaag nie. Tonne kos word boonop gemors omdat daar geen bestelpatroon of bestendige verskaffing is nie. “Restaurante is bekend vir hul higiëniese standaarde. Hulle moet voldoen aan gesondheid- en veiligheidsregulasies of hulle kan gedwing word om te sluit. Sulke standaarde kan net in ŉ beheerde omgewing gebeur.” Weens die bykomende afleweraars en voertuie wat nou betrokke is, kan restaurante nie behoorlike beheer uitoefen nie. “Dit is ŉ eenvoudige som wat gedoen moet word. Dit is te duur om wegneemetes te bestel. Die eenvoudige probleem moet dalk aan die wiskundige vaardigheid van die baie skerpsinnige lede van die nasionale bevelsraad oorgelaat word wat dit duidelik lank en hard oor ŉ bottel Château Pétrus uitgepluis het. Of wag, alkohol word ook nie toegelaat nie.” Ingryping nodig (Foto: pixabay) Bronwyn Cadle de Ponte, voorsitter van die TTA, het by navraag gesê sou regstappe eindelik nodig wees, sal hulle moontlik aanvoer dit is veiliger om wegneemetes by restaurante te gaan afhaal as om dit te laat aflewer. Daar kan ook gevra word vir duidelikheid oor die proses wat gevolg is om tot dié spesifieke besluit te kom. Sy sê die uitwerking van die afsonderingstydperk was tot dusver enorm. “Daar is reeds ondernemings wat permanent gesluit het, afleggings en sakelui wat vir sakeredding aansoek gedoen het. Werkers in die bedryf is in ŉ benarde situasie wees vertraagde of wisselvallige werkloosheidsversekeringsbetalings,” het sy gesê. Volgens haar is dit uiters belangrik dat koste nou besnoei word en dat die regering ingryp om te help. Sy sê dit is belangrik vir sakelui om in dié tyd innoverende planne te maak. “Ons gaan die vierde nywerheidsrevolusie veel vinniger as verwag binne. Maar alles kos geld en die meerderheid restaurateurs het nie die diep sakke wat nodig is om in innovasie en nuwe tegnologie te belê nie.” Die vereniging vra dat die regering ingryp op onder meer munisipale vlak om diensterekeninge te help verminder. Daar word onder meer ook gevra dat verpligte bedryfsgelde wat steeds betaal moet word, tydelik opgeskort of minstens verlaag moet word en dat toerisme-ondernemings BTW-verligting kry.